Sophie Hæstorp Andersen (S), 2002-01-15:
Socialdemokratiets mål, når det gælder boligpolitikken,
er, at alle borgere i Danmark skal have et godt og trygt sted at bo.
De to lovforslag, der behandles på nuværende tidspunkt her i Tinget i dag, har dels til formål at fremme byggeriet af støttede andelsboliger og dermed fremme mobiliteten på boligmarkedet ved at foreslå at hæve kvoten for andelsboliger fra de nuværende 1.000 boliger til 1.800 boliger årlig i perioden fremover fra 2002 til 2006.
Støtten omlægges således, at der alene ydes et engangstilskud på 10 pct. af anskaffelsessummen.
Det andet formål, der er i dag i det andet lovforslag, er at hindre, at personer udnytter den nuværende boligsituation til personlig gevinst ved at kræve og få udbetalt sorte penge under bordet, når de sælger deres andelsbolig.
Derfor foreslår vi, dvs. Socialdemokratiet og Det Radikale Venstre, her i dag, at man ændrer overdragelsesproceduren, så sælgeren ikke længere har mulighed for at bestemme, hvem der skal købe boligen.
Det kommer til at gå igennem andelsboligforeningen.
Derudover indeholder L 27 også to forslag, der for os er vigtige dele i forbindelse med en forøgelse af andelsboligkvoten, nemlig en samtidig opfølgning af udmøntningen af den i Folketinget vedtagne plan på solvarmeområdet og også en udmøntning af aftalen med kommunerne for 2002 om, at staten skal refundere lejetab ved kommunalt ejede boliger, der udlejes til flygtninge.
Det sidste er dog også allerede stillet som et forslag af den nuværende regering
i en anden sammenhæng
Andelsboligen er i dag en attraktiv boligform, som især efterspørges af seniorer og unge børnefamilier.
Efterspørgslen er faktisk så stor, at ventetiden er vokset alt for voldsomt, og dette har givet muligheder for, at nogle få enkeltpersoner også kan udnytte boligmarkedet til egen vinding.
Det betyder også, at en børnefamilie i dag ikke reelt har valget mellem enten at bo til leje, i andelsbolig eller selv eje sin bolig.
Ønsker man at blive boende i eksempelvis København, f.eks. på Vesterbro, hvor jeg selv har den ære at bo, så er man praktisk talt tvunget til at købe en bolig.
Det er ikke rimeligt.
Der skal være reelle valgmuligheder også for børnefamilierne.
Derfor skal der rettes op på misforholdet mellem udbuddet af boligtyper og efterspørgslen.
Den tidligere regering med Socialdemokratiet og Det Radikale Venstre i spidsen har allerede gjort en del for at nå disse mål, men boligpolitikken er et område, hvor resultater ikke bare viser sig fra dag ét.
Ting tager tid, og der er stadig brug for flere boliger, også selv om vi nu har fået en ny regering.
I efteråret 2001 præsenterede den tidligere socialdemokratisk ledede regering således en samlet boligpakke, der har til formål at etablere flere nye boliger og samtidig øge mobiliteten på boligmarkedet.
Fra Socialdemokratiets side må vi konstatere, at andre, der dengang var i opposition, også mente, at dette var et godt initiativ, faktisk så godt, at flere af forslagene i den ene eller den anden form, ja, indimellem i helt præcis den samme form og med præcis de samme bemærkninger, er blevet genfremsat af den nye VK-regering, hvilket vi selvfølgelig hilser velkommen.
Som de ofte har sagt det i P3's musikprogram fredag aften, Funk-showet: Kun de gode sampler og kopierer fra de bedste. Vi har fremsat de forslag, der her i dag er til forhandling, fordi vi ønsker en udvidelse af andelsboligbyggeriet, og fordi forslaget tilgodeser de byområder, hvor presset på boligmarkedet er størst, f.eks. i København og Århus.
og vi vurderer med omlæggelsen af støtten til andelsboliger, at vi så vil styrke indsatsen for at få bygget flere andelsboliger, hvad der i sidste ende kan få gang i en positiv flyttekæde.
En flyttekæde, der gerne skulle foregå så gnidningsfrit som muligt og uden mulighed for, at enkelte personer tjener økonomisk på et overophedet boligmarked.
Derfor har vi ligeledes i dag fremsat et forslag, L 21, der også er til behandling.
Det er et forslag med baggrund i, at det danske boligmarked desværre stadig væk er præget af mangel på boliger i visse byer og egne.
Denne mangel har desværre åbnet for en helt utilsigtet økonomisk udnyttelse af de boligsøgende, og der er ofte betalt meget store summer under bordet for at få fat i en bolig.
Historier i pressen og blandt boligsøgende unge vil vide, at der ofte kan være tale om beløb helt op til 300.000 kr. under bordet eller rettere 300.000 kr. for at købe den gamle bogkasse ovre i hjørnet som betingelse for, at man kan få lov til at købe sin drømmelejlighed.
Når problemet netop rammer andelsboligforeninger, mener vi, at det gør det ekstra nødvendigt at gribe ind her, da
hele den grundlæggende tanke bag andelsboligbevægelsen er, at personer i de lavere indkomstgrupper også får en reel mulighed for at erhverve gode, sunde boliger, og det er netop disse grupper, som bliver ramt hårdest af den ulovlige prisfastsættelse.
Derfor mener vi i Socialdemokratiet, at der må strammes op på lovgivningen på dette område, så problemet stoppes.
Vi mener, at ondets rod skal findes i den praksis, der er i dag, med at det er muligt for sælgeren selv at udpege køberen, og derfor ønsker vi at gribe problemet an her ved netop at se på de procedurer, der gælder for overdragelse af andelsboligerne.
Vi vil ændre overdragelsesproceduren, så sælgeren ikke længere selv har mulighed for at bestemme, hvem der skal købe boligen, men at det bliver foreningen, der har det sidste ord.
Hermed fratages sælgeren selvfølgelig også mulighed for at forlange sorte penge oven i den reelle pris for boligen.
Vores lovforslag lægger op til en høj grad af fleksibilitet for andelsforeningerne i form af forskellige procedurer for overdragelsen.
Det vil især komme de mindre andelsboligforeninger til gode, da der ofte kan være udgifter forbundet med administration af en venteliste.
Derfor har lovforslaget åbnet op for alternative overdragelsesprocedurer, og vi mener, at det også tager de fornødne hensyn til de mindre andelsboligforeninger.
Socialdemokratiet håber derfor på, at Folketingets partier vil se velvilligt på behandlingen af de næste to forslag til love, som vi er kommet med sammen med Det Radikale Venstre.
Vi mener, at de vil forbedre situationen på det danske andelsboligmarked betydeligt.